03/12/2021 | Administración LocalMunicipal
Coristanco
Bases do concurso de escaparates de Nadal 2021 do Concello de Coristanco

PROPOSTA DE RESOLUCIÓN: CONCURSO DE ESCAPARATES DE NADAL 2021 EXPEDIENTE: 2021/X999/000998 ANTECEDENTES: O obxecto do concurso de escaparates de Nadal 2021 do Concello de Coristanco é a promoción e o apoio ao comercio local, premiando o esforzo e a súa implicación na mellora da imaxe comercial dos establecementos do municipio, coa dotación de premios aos mellores escaparates de nadal. O día 17.11.2021 aprobouse a memoria xustificativa e o dia 22.11.2021 a providencia de inicio do “CONCURSO DE ESCAPARATES DE NADAL DE 2021” Con data 22.11.2021, Intervención informou da existencia de crédito suficiente por importe de 600,00 € na partida orzamentaria 2021.231.48000 do orzamento do Concello de Coristanco para o ano 2020 prorrogado para o ano 2021. Examinada a documentación que acompaña, visto e de conformidade co establecido no artigo 21 da Lei 7/1985, Reguladora das Bases do Réxime Local; e artigo 40 do Real Decreto 2568/1986, do 28 de novembro, polo que se aproba o Regulamento de Organización, Funcionamento e Réxime Xurídico das Entidades Locais. RESOLVO: PRIMEIRO.–Aprobar as bases reguladoras do concurso de escaparates de nadal de 2021. “BASES REGULADORAS DO CONCURSO DE ESCAPARATISMO DE NADAL 2021” Primeira.–OBXECTIVOS. Esta iniciativa ten como obxecto a promoción e o apoio ao comercio local, premiando o esforzo e a súa implicación na mellora da imaxe comercial dos establecementos do municipio, coa dotación de premios aos mellores escaparates de nadal. Segunda.–REQUISITOS DOS PARTICIPANTES. Poderán participar no concurso de escaparates os titulares dun establecemento comercial no termo municipal de Coristanco, sexan persoas físicas, xurídicas, comunidades de bens ou calquera outro tipo de unidade económica ou patrimonio sen personalidade xurídica, legalmente constituídas que, en todo caso, cumpran os seguintes requisitos: a) Que dispoñan dun escaparate para a exposición dos produtos que comercializan. b) Que desenvolvan a súa actividade comercial no Concello de Coristanco e que cumpran os requisitos establecidos legalmente para exercer a súa actividade. c) Que estean dadas de alta nalgunha das epígrafes do IAE que se relacionan no anexo III e que estes constitúan a actividade principal do solicitante. En caso de carecer de personalidade xurídica, deberán nomear un representante con poderes suficientes para cumprir coas obrigas derivadas da participación. Os escaparates deberán estar preparados ás 19h do sábado 18 de decembro de 2021, momento a partir do cal poderá realizarse a visita por parte do xurado. Os escaparates non poderán desmontarse antes do 7 de xaneiro de 2022, co obxecto de que poidan contemplarse durante as festas de Nadal. Os comercios participantes están obrigados a manter o escaparate iluminado e nas condicións que permita ao xurado valoralo no seu conxunto así como manter a iluminación, cando menos, ata as 21h, entre os días 18 de decembro de 2021 e 7 de xaneiro de 2022. Terceira.–PRAZO DE PRESENTACIÓN DE SOLICITUDES E DOCUMENTACIÓN. As solicitudes de participación poderán presentarse mediante o modelo do Anexo I, en calquera dos Rexistros de entrado do Concello de Coristanco acompañado dos seguintes documentos: 1. Copia do NIF do solicitante, no caso de ser persoa física ou representante a que fai referencia a Base Segunda.2. CIF da entidade, no caso de persoas xurídicas, así coma o NIF do presidente ou representante destas.3. Copia alta no epígrafe correspondente do IAE e xustificante do último recibo de pago ou declaración de exención (Anexo II). 4. Declaración responsable de non estar incurso en causa que impida ser beneficiario de subvencións públicas e de estar ao corrente das obrigas tributarias e da seguridade social. (Anexo II). Os impresos (Anexo I e Anexo II) estarán a disposición dos interesados nos Rexistros de Entrado do Concello, onde poderán presentarse as solicitudes desde o día 1 de decembro ata o día 17 de decembro, ámbolos dous incluídos, en horario de luns a venres de 9.30 a 13.30 horas. Coas solicitudes os interesados acompañarán os documentos e informacións determinados na norma ou convocatoria, salvo que os documentos esixidos xa estivesen en poder de calquera órgano de administración actuante; neste caso o solicitante poderá acollerse ao establecido no art.53.1. c da Lei 39/2015, do 1 de outubro, do procedemento administrativo común das administracións públicas, sempre que se faga constar a data e o órgano ou dependencia en que foron presentados ou, no seu caso, emitidos, e cando non transcorresen máis de cinco anos desde a finalización do procedemento ao que correspondan. Nos supostos de imposibilidade material de obter o documento, o órgano competente poderá requirir ao solicitante a súa presentación, ou no seu defecto, a acreditación por outros medios dos requisitos a que se refire o documento, con anterioridade á formulación da proposta de resolución. A presentación da solicitude de participación no Concurso de Escaparates por parte do interesado levará consigo a autorización ao órgano xestor para solicitar as certificacións que deban emitir a Axencia Estatal de Administración Tributaria, a Tesourería Xeral da Seguridade Social e a consellería competente en materia de economía e facenda da Xunta de Galicia. O solicitante poderá denegar expresamente o consentimento, para o que deberá presentar nese caso a certificación nos termos previstos regulamentariamente. Cuarta.–ÓRGANO COMPETENTE PARA A INSTRUCIÓN E RESOLUCIÓN. O órgano instrutor do procedemento será a concelleiro delegada de Cultura, Educación, Deportes, Turismo e Servizos Sociais. O Órgano competente para resolver será a Xunta de Goberno Local. Quinta.–CRITERIOS DE VALORACIÓN. O tema a desenvolver será alegórico ao ambiente propio das Festas de Nadal e valoraranse as candidaturas tendo en conta especialmente os seguintes criterios: – Orixinalidade do escaparate. De 0 a 5 puntos. – Calidade artística. De 0 a 5 puntos. – Iluminación e composición. De 0 a 5 puntos. – Esforzo. De 0 a 5 puntos. – Eficacia comercial. De 0 a 5 puntos. Sexta.–XURADO. As decisións do xurado serán inapelables e adoptaranse por maioría simple. O xurado estará integrado polos seguintes membros: – Unha persoa experta en decoración e escaparatismo. – Dous representantes do colectivo de educación. – Un artista local. Sétima.–DOTACIÓN DOS PREMIOS. Concederanse TRES PREMIOS e distribuiranse do seguinte xeito aos proxectos que obteñan unha maior puntuación segundo o ditame do xurado: Primeiro premio: 300 €. Segundo premio: 200 €. Terceiro premio: 100 €. Estas cantidades estarán suxeitas ás retencións legais que lles foran aplicables. Oitava.–PROTECCIÓN DE DATOS. Os datos de carácter persoal recollidos serán tratados de acordo co establecido polo normativa vixente en materia de protección de datos. O Responsable de Tratamento dos datos persoais é: CONCELLO DE CORISTANCO, con dirección Av. Fisterra, 112, 15147 Coristanco, A Coruña. Contacto: www.coristanco. gal Novena.–ACEPTACIÓN. A concorrencia nesta convocatoria supón a plena aceptación destas bases. Décima.–PUBLICIDADE. Na publicidade dos premios deberán constar os logotipos do Concello inxeridos ao final destas bases. A comunicación privada que realicen os establecementos en relación con esta iniciativa deberán incluír tamén o referido logo, sempre que sexa comunicación en medios visuais. Undécima.–FIN DA VÍA ADMINISTRATIVA. O acto de resolución da subvención esgota a vía administrativa. De acordo co que dispón o art.123 da Lei 39/2015, do 1 de outubro, do procedemento administrativo común das administracións públicas, poderá interpoñerse recurso potestativo de reposición ante o Alcalde deste Concello, no termo dun mes a contar desde o día seguinte da recepción da notificación, ou ben directamente recurso contencioso administrativo ante o Xulgado do Contencioso- Administrativo de A Coruña. Duodécima.–NORMATIVA APLICABLE. Para todo o non previsto expresamente nas presentes bases aplicarase: – Lei 38/2003, do 17 de novembro, Xeral de Subvencións. – Lei 9/2007, do 13 de xuño, de Subvencións de Galicia. Documento asinado polo alcalde, D. Juan Carlos García Pose, en Coristanco, a 30 de novembro de 2021